Rivoluçionaio da-e spiccæ qualitæ teoriche, fondatô de l'URSS e començatô do movimento comunista internaçionâ, l'importança do pensceo e de l'œuvia de Lenin a l'è stæta immensa. A so conceçion do partio (ch'a l'immetteiva di forti elementi de centralizzaçion e ch'a ghe varse ciu votte l'accusa de giacobinismo), do processo rivoluçionaio (ch'o contradixeiva i træti deterministeghi presenti into marxismo da segonda Internaçionâ), do stæto socialista e da dittatua do proletariato, nonché l'analixi de l'imperialismo, son divegnue parte integrante di riferimenti do movimento comunista, influençando variamente di âtri ambiti e corente de pensceo. O no l'è stæto però univoco o giudiçio in sce-o leninismo: se o stalinismo o ne feççe una sciorte de filosofia de stæto ofrindone un'interpretaçion dogmatica (definia marxismo-leninismo), ch'a l'incorpoa co-o materialismo dialettico una discussa Weltanschauung filosofica, a critica trockista a l'ha giudicao o leninismo contraditoio co-a direçion staliniaña de l'URSS e do movimento comunista internaçionâ. Inoltre, mentre una critica a-a conceçion da preisa e da gestion do poei a l'appâ inti scriti carcerai de Antonio Gramsci, a polemica liberâ e quella riformista han sottoliniao i træti aotoitai e antiparlamentæ da pratica leninista; questa critica a l'è stæta fæta propria da varri movimenti comunisti de l'Occidente.